**Договорен орган:** Форум за млади и неформална едукација -Форум МНЕ

УПАТСТВO ЗА АПЛИКАНТИ ЗА ГРАНТ

Повик за предлози

*Градење на отпорноста на*

*заедниците кон насилниот екстремизам во Западен Балкан*

**Реф.бр.**: CF/2017/393759/WB

Краен рок за доставување на апликации:

7 јуни (23:59ч), 2020 година

Упатството за Апликантите за грант ги содржи правилата за поднесување, избор и спроведување на проекти во рамките на овој Повик.

Ова Упатство е изработено со финансиска поддршка на Европската унија (Инструмент за граѓанско општество и програма за медиуми 2016-2017, Консолидирање на регионални тематски мрежи на граѓански организации, EuropeAid/154870/DH/ACT/Multi) и Министерството за јавна администрација на Црна Гора.

Неговата содржина е одговорност единствено на Форум МНЕ и неговите партнери и во никој случај не може да се смета дека ги одразува ставовите на донаторите.

**1. Историјат**

Проектот **„Прво заедниците: Создавање центар на граѓанското општество за решавање на насилниот екстремизам- од превенција до реинтеграција**“ е започнат со цел да се зајакнат граѓанските организации (ГО), вклучително и жените, младите и организациите засновани на вера (ОЗВ), за да бидат поефективни и одговорни чинители и да ги подобрат своите капацитети за спроведување на проекти и дијалог со владите, да влијаат врз процесите на креирање на политики и донесување на одлуки, бидејќи се поврзани со спречувањето и борбата против насилниот екстремизам (С/БНЕ)[[1]](#footnote-1) во регионот.

Проектот се спроведува од страна на **Форум МНЕ** (Црна Гора) во партнерство со **Центарот за правни граѓански иницијативи** (Албанија), **Надеж и Домови за деца БиХ** (Босна и Херцеговина), **Партнери Косово** - **Центар за управување со конфликти** (Косово), **Центар за заедничка основа** (Северна Македонија) и **Центарот за култура ДамаД** (Србија), со финансиска поддршка од **Европската унија** (Инструмент за граѓанско општество и програма за медиуми 2016-2017, Консолидирање на регионални тематски мрежи на граѓански организации, EuropeAid/154870/ DH/ACT/Multi) и **Министерството за јавна администрација на Црна Гора.**

Центарот (hub) има за цел да обезбеди една платформа за зголемена соработка и координација помеѓу растечкиот број на основни (grassroot) организации, организации на граѓанското општество (OГO) и другите чинители во заедницата вклучени во С/БНЕ во регионот. Тој се стреми кон пополнување на критичниот јаз во напорите за промовирање на пристапот „цело општество“ кон С/БНЕ во еден регион каде што решавањето на заканата од насилен екстремизам неодамна стана главен приоритет на владите. Центарот работи на развој на една динамична мрежа на ОГО ангажирани во спречување и борба против насилниот екстремизам на локално и регионално ниво и за создавање на партнерства со властите во дизајнирање и спроведување на ефективни политики, планови и програми за С/БНЕ.

Истражувањата за мапирање[[2]](#footnote-2) спроведени во рамките на оваа програма, како и бројните директни консултации со ОГО преку работилници и обуки за градење на капацитети, покажаа дека можноста на локалните и основните (grassroot) ГО за ефективно допринесување во програмите и политиките за С/БНЕ е попречена од нивните ограничени технички и организациски капацитети и недостатокот од финансиски извори. Од друга страна, постои недостаток на механизми кои овозможуваат соработка во С/БНЕ помеѓу ОГО и властите, особено на локално ниво.

Веќе долги години, програмите и финансирањето на С/БНЕ се користат од страна на мал број добро воспоставени ОГО и истражувачки организации кои имаа многу малку пристап до локалните заедници и многу ограничен капацитет за реализација на практични активности базирани на заедницата кои имаат потенцијал да ги адресираат потикнувачите на насилниот екстремизам и да ја зголемат отпорноста на заедницата кон С/БНЕ.

Заедниците во кои социјалните и економските врски меѓу луѓето се сериозно прекршени претставуваат плодна основа за насилен екстремизам.

**2. Цел на Повикот**

Целта на Повикот е **да се поддржат основните (grassroot) и локалните организации за граѓанско општество во Западен Балкан во нивните напори да ја зголемат отпорноста на заедницата кон насилниот екстремизам**, преку создавање на локални партнерства и заеднички активности за С/БНЕ засновани во заедницата со други релевантни чинители: власти, организации базирани на вера, културни институции, младински здруженија, медиуми и академските институции.

Специфични цели:

1) Да се поддржат основните (grassroot) организации и ОГО во воспоставување на партнерства помеѓу ОГО, медиумите, организации базирани на вера, јавниот сектор, младинските здруженија, медиумите и академските институции и други релевантни чинители, на ниво на заедница за да се зголеми локалната реакција кон спречувањето и борбата против насилниот екстремизам во Западниот Балкан.

2) Да се поддржат основните (grassroot) организации и ОГО во спроведувањето на пилот-проекти за решавање на основните причини за насилен екстремизам на основно ниво.

**Бараме проекти од мали размери кои можат да се реплицираат во локалниот контекст. (проекти кои можат лесно да се спроведат во слична поставеност низ Западниот Балкан)**

**3. Финансиска распределба**

Вкупниот индикативен износ достапен во рамките на овој повик е 120.000 ЕУР - 20.000 ЕУР за секоја земја.

Секој грант што се бара според овој Повик за предлози (ПзП) мора да спаѓа помеѓу следниве минимални и максимални суми:

* **Минимален износ: ЕУР 4,000**
* **Максимален износ: ЕУР 6,000**

Секој предлог-проект што бара грант кој не спаѓа во горенаведените износи нема да биде прифатен. **Според овој Повик не е предвидено ко-финансирање од страна на апликантот.**

Договорниот орган го задржува правото да не ги додели сите расположиви средства според овој Повик.

**4. Правила на Повикот за предлози**

**4.1 Кој може да аплицира?**

За да бидат подобни за доделување, апликантите треба:

1. да бидат правни лица;
2. да бидат непрофитни;
3. да бидат организации за граѓанско општество;
4. да бидат државјани на Албанија, Босна и Херцеговина, Косово, Црна Гора, Северна Македонија или Србија;
5. да бидат регистрирани во овие земји според Законот за здруженија и фондации најмалку 12 месеци пред крајниот рок за доставување на предлог-проекти; и,
6. да бидат директно одговорни за подготовка и управување со акцијата.

**Поединци, политички партии, меѓународни и странски организации, владини институции и верски заедници не можат да се пријават на овој Повик, но можат да учествуваат во спроведувањето на проектот.**

**Организациите кои се водечки апликанти на Програмата за граѓанско општество и медиуми во рамките на Инструментот за претпристапна помош (ИПА II) не се квалификувани како водечки апликанти според овој ПзП.**

**4.2 Ко-апликанти**

Апликантот може да дејствува индивидуално или со ко-апликант(-и). **Партнерствата не се задолжителни, но се дозволени и добредојдени**. Ко-апликантот(-ите) треба да ги задоволи критериумите за подобност, кои што се применуваат за апликантот.

**4.3 Соработници**

Во рамките на овој Повик не е задолжително да се има соработници.

Доколку се вклучени во проектот, соработниците може да бидат организации на граѓанското општество, локални власти, државни органи, јавни институции, итн.

**4.4. Број на апликации по апликант**

Според овој ПзП, еден апликант може да поднесе само една (1) апликација и може да биде ко-апликант во само една (1) апликација . Така, еден апликант може да се појави максимално само во две апликации.

**4.5 Подобни (прифатливи) проекти**

**4.5.1 Времетраење**

Планирано времетраење за спроведување на проектот не смее да биде помало од 1 месец ниту да надмине 6 месеци, а активностите може да почнат да се спроведуваат од **1 август 2020 година до 31 јануари 2021 година** .

**4.5.2 Локација**

Проектите мора да се одвиваат во една од следниве земји: Албанија, Босна и Херцеговина, Косово, Црна Гора, Северна Македонија и Србија.

**4.5.3 Видови на акции/активности**

Повикот ќе ги поддржи следниве **видови на активности** (не-исцрпна листа):

* Застапување и значаен дијалог на граѓанското општество со структурите на локалната самоуправа за обезбедување на препораки и веродостојни совети во креирањето на политики, како и за создавање на услови за придонес на ОГО за локалните политики и планови за С/БНЕ
* Воспоставување и промовирање на соработка помеѓу различни локални актери (власти, локални младински организации и организации на жени, организации засновани на вера, медиуми и др.) преку развој на модели за соработка
* Зголемување на свеста и зајакнување на отпорноста на одредени ранливи групи (како што се деца, млади, жени итн....) кон насилниот екстремизам
* Градење на капацитетите на локалните актери (власти, локални младински организации и организации на жените, организации засновани врз вера, медиуми и др.) за ефикасно справување со различни манифестации на насилен екстремизам
* Подигнување на свеста на јавноста и владите за важноста на вклученоста и придонесот на организациите на граѓанското општество во процесите на креирање политики и донесување на одлуки за темите околу С/БНЕ
* Формулирање на инклузивни наративи (доставени преку интернет или офлајн) кои се спротивставуваат на исклучувањето, омразата, недовербата и поделбите кои поттикнуваат екстремизам и радикализам

**Видови активности [[3]](#footnote-3)** (не-исцрпна листа):

* Размена на знаење (know-how) и вмрежување;
* Обуки, работилници, врснички групи за поддршка, итн. за зајакнување на капацитетите на клучните актери во С/БНЕ;
* Истражувања (истражувањето не може да биде главната цел на активноста), основни студии;
* Олеснување на контакти, консултации и дискусии помеѓу различни заинтересирани страни;
* Комуникациски и информативни активности насочени кон поддршка на луѓето во ризик, особено децата, младите и жените;
* Организација на конференции, тркалезни маси, работилници и семинари;
* Застапување за ревизија на постојното законодавство и донесување на ново законодавство во согласност со меѓународните стандарди и барања;
* Изработка на препораки за политиката и законодавството;
* Кампањи за подигање на јавната свест;
* Производство и објавување на летоци, прирачници за најдобри практики, видео материјали, статии;
* Тестирање на иновативни пристапи.

**Неподобни (неприфатливи) видови на активности**

* активности кои се однесуваат само или главно на индивидуални спонзорства за учество на работилници, семинари, конференции и конгреси;
* активности кои се однесуваат само или главно на индивидуални стипендии за студии или курсеви за обука;
* активности кои се фокусираат исклучиво на истражување;
* дејства кои вклучуваат активности за промовирање на пазарот;
* инфраструктурни проекти или проекти кои во суштина се фокусирани на набавка на опрема;
* купување и/или реновирање на згради или канцеларии;
* активности преземени пред потпишувањето на договорот со Договорниот Орган;
* дејства насочени кон активности за создавање на профит;
* активности поврзани со добротворни донации;
* активности кои веќе се финансирани од други програми на ЕУ;
* активности кои спаѓаат во општите активности на надлежните државни институции или службите на државната управа, вклучително и локалната самоуправа.

**4.4.4 Подобност (прифатливост) на трошоците**

Само „квалификувани трошоци“ можат да бидат покриени со грантот. Категориите на трошоци кои се прифатливи и неприфатливи се наведени подолу.

Надоместот на прифатливите трошоци се заснова на реалните трошоци направени од корисникот/корисниците.

Препораките за доделување на грант секогаш се предмет на условот да проверките што му претходат на потпишувањето на договорот за грант не откриваат проблеми кои бараат измени во буџетот (како што се аритметички грешки, неточности, нереални трошоци и неприфатливи трошоци). Проверките може да предизвикаат барања за појаснување и може да го наведат Договорниот Орган да наметне измени или намалувања за справување со таквите грешки или неточности.

Затоа, во интерес на апликантите е да обезбедат реален и економичен буџет.

**4.4.5 Критериуми за прифатливост на трошоците**

Прифатливите трошоци се реалните трошоци направени од страна на Корисникот кои ги исполнуваат сите следни критериуми:

а) тие се направени при спроведувањето на активноста. Особено:

Потпишување на договор, издавање на налог, или склучување обврска за трошоци во периодот на спроведување за испорачување на услуги, работи или намирници по истекот на периодот на спроведување, не го исполнуваат овој услов.

(ii) Направените трошоци треба да бидат платени пред поднесувањето на конечните извештаи.

б) тие се наведени во проценетиот вкупен буџет за активноста;

ц) тие се неопходни за спроведување на активноста;

д) тие се препознатливи и проверливи, особено бидејќи се евидентираат во сметководствената евиденција на корисникот и се утврдени според сметководствените стандарди и вообичаените практики за сметководство на трошоците на корисникот;

е) тие се во согласност со барањата на даночното законодавство и на други закони кои се во сила;

ф) тие се разумни, оправдани и ги исполнуваат барањата за здраво финансиско управување, особено во однос на економијата и ефикасноста.

**4.4.6 Прифатливи директни трошоци**

Прифатливите директни трошоци според овој Повик вклучуваат, но не се ограничени на:

Плати (бруто износи) на координатор и асистент на проектот, проектни активности и сродни трошоци, како што се изнајмување на простор, изнајмување на опрема, потрошен материјал, дневници за експерти, обучувачи, трошоци за видливост, трошоци за дисеминација на информации, публикации, дизајн, печатење, конференции и сл. **Покрај тоа, даноците и даноците на додадена вредност се исто така прифатливи во случај да бидат платени и да нема можност за поврат.**

**Трошоците мора да бидат директно поврзани со проектните активности.**

**4.4.7 Неприфатливи трошоци:**

* долгови и трошоци за сервисирање на долг (камати);
* резерви за загуби или потенцијални идни обврски;
* трошоци пријавени од страна на корисникот/корисниците и финансирани од друга активност или програма;
* загуби во размена на валута;
* кредити на трети лица;
* набавка на земјиште или згради;
* трошоци во натура;
* трошоци за плати на персоналот на националните и локалните администрации.

**5. Како да аплицирате?**

**5.1. Процес на аплицирање**

Предлог-проектите можат да се достават на англиски или на македонски јазик локален јазик, во согласност со упатствата дадени во ова Упатство и Формуларот за апликација.

Рачно напишаните апликации нема да бидат прифатени.

Апликантите мора да го достават комплетираниот пакет за апликација кој се состои од:

А. Формулар за апликација (со комплетен список за проверка);

Б. Формулар за буџет претставен во ЕУР;

Ц. Изјава со потпис и печат.

**Ве молиме имајте во предвид дека само опишаните документи кои треба да бидат пополнети ќе бидат земени во предвид при процесот на избор. Затоа е од најголема важност овие документи да ги содржат СИТЕ релевантни информации во врска со проектот.**

**Не треба да се испраќаат дополнителни документи.**

Пред да ја поднесете апликацијата, прочитајте го внимателно Упатството за апликанти.

Секоја грешка или голема разлика во Формуларот за апликација во однос на точките наведени во упатствата може да доведе до одбивање на апликацијата.

**5.1.2 Каде и како да се достават апликациите**

Апликациите мора да бидат испратени преку е-пошта до:

[hubgrants@forum-mne.com](mailto:hubgrants@forum-mne.com) со наслов на пораката: “CF/2017/393759/WB, [име на организацијата], [земја].”

Нецелосните апликации нема да бидат земени во предвид.

**5.1.3 Краен рок за доставување на апликации**

Крајниот рок за поднесување на апликациите е **7 јуни 2020 година во 23:59 како што е потврдено со датумот и времето на прием на е-пошта.**

Секоја апликација поднесена после крајниот рок, автоматски ќе биде отфрлена.

**5.1.4 Дополнителни информации за апликантите**

**Прашањата** во врска со процесот на аплицирање и процедурите може да се испратат по е-пошта до: [hubgrants@forum-mne.com](mailto:hubgrants@forum-mne.com) **најдоцна до 25 мај, 2020 година.**

Договорниот орган нема обврска да обезбеди појаснувања за прашања добиени по овој датум.

Одговорите ќе бидат дадени најдоцна во рок од 7 дена пред крајниот рок за поднесување на апликациите.

Освен индивидуалните одговори, сите прашања и одговори, како и други важни известувања за апликантите за време на постапката за евалуација, ќе бидат објавени на веб-страницата на Форумот МНЕ <http://www.forum-mne.com/en/news/activities/> Затоа се препорачува да ја проверувате оваа веб-страница редовно со цел да бидете информирани за објавените прашања и одговори.

**6. Евалуација и избор на предлог-проекти**

Евалуацијата на предлог-проектите ќе се спроведе во следните чекори:

- **Административна проверка на апликацијата**

Проценка дали крајниот рок за поднесување е исполнет и дали апликацијата ги исполнува сите критериуми наведени во овие упатства и во списокот за проверка наведен во Формуларот за Апликација.

Предлозите кои не ја поминуваат административната проверка нема да бидат понатаму оценувани.

**- Проверка на подобноста на апликацијата**

Проценка дали апликантот и партнерите (доколку има) ги исполнуваат критериумите за подобност.

Предлозите кои не ја поминуваат проверката за подобност, нема да бидат понатаму оценувани.

Административните проверки и проверките за подобност ќе ги спроведува Договорниот Орган.

**- Процес на проценка и избор**

Сите подобни апликации ќе бидат проценети од страна на Комитетот за Избор врз основа на рамката за проценка.

|  |  |  |
| --- | --- | --- |
| **Категорија** | **Критериуми** | **Можни поени** |
| **Организациски капацитет** | Во колкава мерка апликантот е признат во нивната локална заедница како чинител за развој на заедницата? | 5 |
| Во колкава мерка се клучните целни групи на организацијата апликант релевантни за активности за С/БНЕ? | 10 |
| До кој степен апликантот има пристап до нивните целни групи? | 5 |
| Дали апликантот има претходно искуство во С/БНЕ? | 5 |
| **Релевантност на активноста** | Колку е релевантен предлогот за целите и резултатите од Повикот за предлози? | 10 |
| Колку се јасно дефинирани одредени целни групи и корисници? | 10 |
| **Ефективност и изводливост на активноста** | Во која мерка предложените активности придонесуваат за поставување на целите на активноста? | 10 |
| Дали е соодветно нивото на вклученост на проектните партнери и идентификуваните групи на засегнати страни? | 5 |
| Дали е остварлив акцискиот план? | 10 |
| **Буџет и економичност** | Дали активностите се соодветно изразени во буџетот? | 10 |
| Дали е задоволителен соодносот помеѓу трошоците и очекуваните резултати? | 10 |
| **Одржливост** | Дали постои веројатност активноста да има видлив ефект врз целните групи? | 5 |
| Дали е веројатно предлогот да има повеќекратни ефекти (вклучувајќи го опсегот за репликација, проширување и споделување на информации)? | 5 |
| **Вкупно** | | 100 |

По оценувањето од страна на Комитетот за избор, апликациите ќе бидат рангирани според нивните оценки и земји. Највисоко оценуваните апликации за секоја земја ќе бидат привремено избрани сè додека не се постигне достапниот буџет за земјата. Во случај на заштеда, преостанатите средства може да се користат за финансирање на дополнителни грантови според нивниот резултат.

Покрај тоа, ќе се изготви резервен список според истите критериуми. Овој список ќе се користи ако повеќе средства станат достапни за време на периодот на важење на резервниот список.

**Ве молиме имајте во предвид дека првично избраните организации ќе треба да достават Обрасци за правно лице и Формулари за финансиска идентификација[[4]](#footnote-4), како и финансиски изјава (биланс на успех) за 2019 година. Неисполнувањето на овие документи ќе доведе до дисквалификација.**

**Граѓанските организации чии проекти се наградуваат ќе добијат менторска и советодавна поддршка за време на спроведувањето на проектот.**

**7. Одлуки за апликациите**

Според индикативниот распоред претставен подолу, одлуки ќе бидат донесени до 15 јули 2020 година. Апликантите ќе бидат известени писмено за одлуката на Договорниот орган во врска со нивните апликации и доколку бидат одбиени, причините за негативната одлука.

По одлуката за доделување грант, на корисникот ќе му биде понуден договор. Списокот на проекти на кои им се доделени грантови ќе биде објавен на веб-страницата <http://www.forum-mne.com/en/news/activities/>

|  |  |  |
| --- | --- | --- |
| **ИНДИКАТИВЕН РАСПОРЕД** | **ДАТУМ[[5]](#footnote-5)** | **ВРЕМЕ** |
| **1. Објавување на повик за предлози** | 7 мај |  |
| **2. Информативни сесии[[6]](#footnote-6)** | 19 мај |  |
| **2. Краен рок за барање на било какви појаснувања од Договорниот орган** | 25 мај | 17:00 |
| **3. Последниот датум на кој појаснувањата се издаваат од страна на Договорниот орган** | 31 мај | 17:00 |
| **4. Краен рок за доставување на апликации** | 7 јуни | 23:59 |
| **5. Известување на апликантите за резултатите од евалуацијата** | 15 јули |  |
| **6. Потпишување на договорот** | 27 јули |  |

1. Спречување и борба против насилниот екстремизам [↑](#footnote-ref-1)
2. Истражувањата за мапирање се достапни на: <http://www.forum-mne.com/en/civil-society-in-preventing-and-countering-violent-extremism-in-the-western-balkans-2/> [↑](#footnote-ref-2)
3. Ве молиме, земете ги предвид и ублажете ги здравствените ризици поврзани со COVID-19 за време на планирање на активности кои вклучуваат собири. Овие видови активности треба да бидат во согласност со упатствата издадени од националните и локалните власти. [↑](#footnote-ref-3)
4. <https://ec.europa.eu/info/funding-tenders/how-eu-funding-works/information-contractors-and-beneficiaries/forms-contracts_en> [↑](#footnote-ref-4)
5. Датумите се во обид и може да се променат. [↑](#footnote-ref-5)
6. Ве молиме имајте во предвид дека форматот и датумот на информативните сесии се условени од тековната состојба и појавата на COVID-19. Ве молиме, редовно проверувајте ја веб-страницата на Форум МНЕ за ажурирања околу информативните сесии. [↑](#footnote-ref-6)